Správa o priebehu zahraničnej pracovnej cesty

	Dňa 17. 10. 2000 bol na základe dohody medzi Ministerstvom hospodárstva Slovenskej republiky  a KfW organizovaný  v priestoroch pavilónu KfW tzv. „Slovenský hospodársky deň“. Delegáciu Slovenskej republiky  na uvedenom podujatí viedol podpredseda vlády Slovenskej republiky pre ekonomiku Mikloš, členmi delegácie boli ďalej minister pôdohospodárstva Slovenskej republiky Koncoš, minister životného prostredia Slovenskej republiky Miklós, poradcovia podpredsedu vlády Slovenskej republiky pre ekonomiku Matternová a Tvaroška a generálna riaditeľka sekcie dvojstrannej obchodnej spolupráce Ministerstva hospodárstva Slovenskej republiky Repčeková. Slovenského hospodárskeho dňa sa zúčastnil aj veľvyslanec Slovenskej republiky v Nemeckej spolkovej republike Foltín a zamestnanci obchodno-ekonomického oddelenia Veľvyslanectva Slovenskej republiky v Berlíne. Podujatia sa ďalej zúčastnilo 92 účastníkov  - nemeckých a slovenských podnikateľov.

KfW je nemeckým štátnym úverovým ústavom pre obnovu, ktorý vznikol v povojnových rokoch v Nemeckej spolkovej republike za účelom realizácie tzv. Marshallovho plánu obnovy. V Slovenskej republike sa angažuje od roku 1993, kedy bolo vytvorené zastúpenie – koordinačná kancelária KfW pri Veľvyslanectve Nemeckej spolkovej republiky v Bratislave. Z prostriedkov KfW je v Slovenskej republike financovaný bilaterálny program technickej pomoci a poradenstva Transform (od roku 1995, v hodnote cca 5 mil. DEM ročne), ale aj úverové programy pre malé a stredné podnikanie (program ROZVOJ), pre Štátny fond cestného hospodárstva, Slovenské telekomunikácie, prefinancované bolo založenie spoločného podniku firiem Continental a Matador a exportný úver na zariadenia, dodané firmou Siemens pre jadrovú elektráreň Mochovce. KfW koordinuje a riadi Transform program s 13 štátmi strednej a východnej Európy a Spoločesntva nezávislých štátov. Nakoľko malo KfW v rámci svetovej výstavy EXPO 2000 vlastný pavilón, vznikla myšlienka odprezentovať výsledky programu Transform s niektorou krajinou. V užšom výbere bola Slovenská republika a Ukrajina; vybraná bola nakoniec Slovenská republika. Pri rokovaniach na Ministerstve hospodárstva Slovenskej republiky v auguste 2000 bolo dohodnuté okrem prezentácie výsledkov programu Transform usporiadať aj Slovenský hospodársky deň vo forme kooperačného a proinvestičného semináru s účasťou zástupcov nemeckej a slovenskej podnikateľskej sféry.

	 Hlavným rečníkom proinvestičného a kooperačného seminára v KfW bol podpredseda vlády Slovenskej republiky pre ekonomiku Mikloš. Vo svojom vystúpení stručne zhodnotil vývoj ekonomiky od posledných volieb a reformné kroky, ktoré uskutočnila a pripravuje súčasná vláda. Ďalej sa zameral na charakteristiku investičného prostredia a jeho komparáciu s ostatnými krajinami strednej a východnej Európy, ako aj predstavenie investičných stimulov pre vstup priamych zahraničných investícií. Rozviedol aj pripravované opatrenia v tejto oblasti, s dôrazom na opatrenia v oblasti právnej a regulačnej (uľahčenie byrokratických postupov – registrácia, pracovné a pobytové povolenia, ai., daňová oblasť – daňové prázdniny, pripravovaný zákon o investičných stimuloch – príspevky na vytvorenie trvalých pracovných miest a rekvalifikáciu, ako aj zákon o priemyselných parkoch). Za nemeckú stranu vystúpila pani Ingrid Matthäus-Maier, členka predstavenstva KfW. Jej vystúpenie bolo orientované na predstavenie funkcií KfW a jeho angažovanosť v krajinách strednej a východnej Európy, s osobitným dôrazom na pôsobenie KfW v Slovenskej republike. 

	V následnej panelovej diskusii členovia slovenskej delegácie zodpovedali na otázky zúčastnených nemeckých podnikateľov. Ich vstupy sa týkali najmä problematiky formovania proinvestičného prostredia v Slovenskej republike. Všeobecne je možné konštatovať, že privítali kroky vlády Slovenskej republiky k prijatiu ďalších investičných stimulov, vyslovili sa za jednotné zaobchádzanie s domácimi a zahraničnými investormi, za nebyrokratický postup pri likvidácii odpadu a riešení ďalších otázok súvisiacich s normatívmi v oblasti životného prostredia a požiadavku vyriešenia určitého preferenčného zaobchádzania nielen s veľkými, ale aj menšími investormi. Časť podnikateľov odporučila ďalej zahraničné investície nezvýhodňovať podľa ich výšky, ale podľa tvorby nových pracovných miest. Diskusia tiež otvorila problém likvidity slovenských firiem a problémy slovenského bankového sektoru.
	
Seminár ďalej pokračoval kooperačným stretnutím slovenských a nemeckých podnikateľov a individuálnymi rokovaniami členov oficiálnej delegácie so zástupcami KfW. KfW má záujem zmeniť svoje zameranie národnej rozvojovej a úverovej banky na nadnárodnú. Má záujem financovať aktivity v rámci Paktu stability, orientované na obnovu Juhoslovanskej zväzovej republiky a tiež vstúpiť do aktivít v súvislosti s programom Európskej únie – ISPA. Minister životného prostredia Slovenskej republiky prerokoval s vedením KfW možnosť účasti na príprave a spolufinancovaní projektov ISPA. Finančnú účasť KfW na programe podmienil tým, že ponúknuté úverové podmienky budú rovnocenné s podmienkami Európskej banky pre obnovu a rozvoj Londýn. Nemecká strana má záujem o projektovú prípravu a kofinancovanie projektov v oblastiach východného Slovenska (Poprad, Spišská Nová Ves, Košice, Prešov). Minister pôdohospodárstva SR ponúkol účasť na spolufinancovaní programu SAPARD (slovenská strana má problémy so zabezpečením 50 % kofinancovania projektov a uvíta prípadný mäkký úver KfW). Podpredsedovi vlády Slovenskej republiky pre ekonomiku  Miklošovi bola ponúknutá podpora v uvedených programoch prostredníctvom projektov regionálnej spolupráce Transform.

	Na pozvanie nemeckej spoločnosti Matsushita Audio Video (Deutschland) GmbH Peine (ďalej len „MAV“) navštívil firmu podpredseda vlády SR pre ekonomiku Mikloš v sprievode zástupkyne Ministerstva hospodárstva Slovenskej republiky. Rokoval s prezidentom spoločnosti Joachimom Reinhartom. 

	Firma Matsushita Industrial Co., Ltd., Osaka Japan (MEI) patrí k 5 najväčším podnikom sveta v oblasti elektronického priemyslu. V roku 1999 jej obrat predstavoval 69 miliárd USD a firma zamestnávala 290 tisíc pracovníkov v 335 spoločnostiach na svete a v 43 strediskách v Európe.  Nemecké zastúpenie v Peine vzniklo v roku 1982, v súčasnosti má 750 zamestancov a vyrába video-rekordéry, CD-prehrávače, hi-fi a mini systémy, ako aj prehrávače minidiskov. Od roku 1996 pôsobí zastúpenie firmy Matsushita aj v Slovenskej republike – v Starej Ľubovni, od roku 1997 aj v Trstenej, kde má menšie prevádzky na výrobu dosiek plošných spojov a tunerov (kapitálový vklad 440 mil. Sk). V obidvoch prevádzkach sa zamestnalo 1.150 pracovníkov a v roku 1999 vykázali obrat vo výške 33 mil. DEM. S ohľadom na dobré výsledky spolupráce MAV rozhodla o rozšírení svojho pôsobenia v Slovenskej republike. Dňa 3.10.2000 MAV prevzala firmu Audio-Video Krompachy a premenovala ju na Matsushita Audio Video (Slovakia) (MAV-SK). MAV-SK je 100 % dcérou MAV. MAV-SK bola vybavená kmeňovým kapitálom vo výške 100 mil. Sk, z toho 42,3 mil. Sk bol vecný vklad. V októbri sa začalo zároveň s osádzaním, montážou a dolaďovaním dosiek plošných spojov pre videorekordéry s dennou kapacitou 1.500 ks. 

	MAV má záujem od cca apríla 2001 v Slovenskej republike spustiť finálnu produkciu videorekordérov, t.j. rozšíri svoje investície na výšku viac ako 1 mld. Sk a vytvorí 900 – 1.200 nových pracovných miest. S cieľom zabezpečiť konkurencieschopnosť vymiestnenej výroby však toto rozhodnutie podmieňuje vytvorením takých opatrení na slovenskej strane, ktoré umožnia bezcolný dovoz komponentov, najmä z Ázie. Spoločnosť prejavila záujem aj o priznanie ďalších investičných stimulov. Podpredseda vlády Slovenskej republiky pre ekonomiku Mikloš prisľúbil ústretové konanie v súlade s legislatívou Slovenskej republiky. 

	Počas oficiálnej návštevy sa ďalej uskutočnili prehliadky expozície Slovenskej republiky, pavilónov Nemeckej spolkovej republiky, Európskej únie a Českej republiky. 

	Návšteva podpredsedu vlády Slovenskej republiky pre ekonomiku Mikloša so sprievodom na Slovenskom hospodárskom dni dňa 17. 10. 2000 v Hannoveri vytvorila predpoklady pre ďalšiu aktivizáciu vzájomnej slovensko-nemeckej spolupráce. Prezentované bolo investičné prostredie v Slovenskej republike a podmienky a možnosti pre vstup nemeckých investorov do slovenskej ekonomiky. Prerokované boli možnosti širšieho zapojenia KfW do projektovej prípravy a spolufinancovania projektov v rámci programov SAPARD a ISPA. Prerokované boli tiež investičné zámery spoločnosti MAV Peine s tým, že slovenská strana preskúma možnosti na vytvorenie bezcolného kontingentu a priznanie ďalších investičných stimulov pre vytváranú spoločnosť MAV-SK.